श्याम आठले की कहानी- प्रार्थना
शर्बरी सुबह घर के पास के पार्क में टहलने जा रही थी, जहां रोज़ की तरह उसकी मुलाक़ात विशी, पाखी और शन्मुखा से हुई। चारों बतियाती हुई पार्क के चहलक़दमी के लिए बने पथ पर पहुंचीं और जैसा कि चारों ने नियम बना रखा थाStory of Shyam Athale - Prayer
शर्बरी सुबह घर के पास के पार्क में टहलने जा रही थी, जहां रोज़ की तरह उसकी मुलाक़ात विशी, पाखी और शन्मुखा से हुई।
चारों बतियाती हुई पार्क के चहलक़दमी के लिए बने पथ पर पहुंचीं और जैसा कि चारों ने नियम बना रखा था कि टहलते समय बातें नहीं करेंगे, चारों लगभग एक-सी गति से ख़ामोशी से चलने लगीं।
यकायक पाखी ने तीनों से कहा, ‘कालिंदी दीदी को क्या हो गया है? बड़ा अजीब बर्ताव किया कल उन्होंने।’
नियम के विरुद्ध विशी भी बोल पड़ी, ‘हां, कुछ चुपचुप-सी थीं। हमेशा कैसे खिलकर मिलती हैं, कल मुझे भी सीढ़ियों पर मिलीं, तो ज़रा-सा सिर हिलाकर मेरी हैलो का जवाब दिया और चली गईं।’
चारों अब रुककर बातें कर रही थीं।
शर्बरी ने कंधे उचकाते हुए कहा, ‘उनके घर में तो कोई है भी नहीं, अकेली रहती हैं, तबियत भी ठीक है, पूरी बिल्डिंग को जानती हैं, सारे बच्चे, बड़े, हम-सब उनसे मिलते-जुलते रहते हैं। फिर अचानक हमसे कतराने की वजह?’
तभी शन्मुखा ने जो कहा, उसे सुनकर वे तीनों चुप हो गईं, ‘तीन साल हो गए कालिंदी दीदी को यहां रहते हुए। वो हम सबको जानती हैं, पर हम कितना जानते हैं उन्हें, उनके सुख-दुख को? वो प्राइवेट फर्म में नौकरी करती हैं, बस इतना ही ना?’
इसके बाद चारों तक़रीबन समवयस स्त्रियां कालिंदी के बारे में अपनी सीमित जानकारी के चलते केवल अंदाज़े लगाने को विवश थीं।
क्या हो सकती थी हरदम ख़ुश रहने वाली कालिंदी की उदासी, चुप्पी की वजह?
अपनी सहेलियों विखी,पाखी और शन्मुखा के साथ पार्क में टहलते हुए शर्बरी टहलते में खामोशी भंग करते हुए बोली, ‘शाम को दीदी से मिलने चलेंगे।’
शाम को जब चारों सहेलियां दीदी के यहां पहुंची, तो दीदी चाय पीती हुई मिली और बोलीं, ‘पाखी, चाय पीना हो तो सबके लिए बना लो।’ फिर बोलीं, ‘आज चारों सहेलियों ने अचानक धावा कैसे बोल दिया। क्या समस्या आ गई?
शर्बरी बोली, ‘दीदी हम चारों ने महसूस किया हैं आजकल आप उदास रहने लगी हैं क्या बात हैं? पहले तो आप हंसी-मजाक भी करती थीं।’
‘अरे नहीं, ऐसा कुछ नहीं। कोई ख़ास बात नहीं।’ दीदी सूखी हंसी हंसते हुए उदास आवाज में बोलीं।
शन्मुखा -‘नहीं दीदी बताओ न। दर्द बांटने से कम हो जाता है।’
दीदी - ‘दरअसल हमारे नए बॉस की छंटनी की पॉलिसी हैं इसलिए वो एक माह के अंदर छंटनी करने वाले हैं। मुझे डर हैं कि मैं भी लपेटे में न आ जाऊं।’
पाखी बोली -“नहीं दीदी, आप बहुत सीनियर और सिन्सियर वर्कर हो। आपके साथ ऐसा नहीं हो सकता।’
कालिंदी दीदी - ‘उम्मीद तो यही हैं कि सब शुभ ही हो फिर भी जब तक लिस्ट नहीं निकल जाती तलवार तो लटकी ही हैं।’ वो उदास सी नकली हंसी हंस कर बोलीं।
‘दीदी, हम सब आपके लिए प्रार्थना करेंगे। प्रार्थना में बड़ी शक्ति होती हैं।’ ये कहते हुए सभी ने दीदी से विदा ली।